**Podmienky prijímania detí na predprimárne vzdelávanie do Materskej školy v Plaveckom Mikuláši**

Do materskej školy sa prijímajú deti priebežne alebo pre nasledujúci školský rok. Miesto a termín podávania žiadosti pre nasledujúci školský rok zverejní riaditeľka po dohode so zriaďovateľom na budove MŠ a inom verejne dostupnom mieste. Rozhodnutie o prijatí alebo neprijatí dieťaťa na nasledujúci školský rok vydá riaditeľka materskej školy do 30. júna 2021. V rozhodnutí o prijatí dieťaťa môže určiť adaptačný pobyt (najviac 4 hodiny denne) alebo diagnostický pobyt dieťaťa v MŠ, ktorý nesmie byť dlhší ako 3 mesiace.

Dieťa sa do materskej školy prijíma na základe písomnej žiadosti zákonného zástupcu, ktorú predloží riaditeľke spolu s potvrdením o zdravotnom stave dieťaťa od všeobecného lekára pre deti a dorast. Potvrdenie o zdravotnom stave dieťaťa nie je potvrdením o akútnom zdravotnom stave dieťaťa, ale je potvrdením toho, že dieťa netrpí žiadnou takou chorobou, ktorej prejavy alebo dôsledky by mohli negatívne vplývať na jeho pobyt v materskej škole, príp. by mohli ohrozovať výchovu a vzdelávanie ostatných detí. Žiadosť podaná bez tohto potvrdenia nie je úplná a nie je akceptovateľná. Ak ide o dieťa so špeciálnymi výchovno-vzdelávacími potrebami, zákonný zástupca predloží aj vyjadrenie príslušného zariadenia výchovného poradenstva a prevencie (CPPPaP ⃰), ak ide o dieťa so zmyslovým a telesným postihnutím aj vyjadrenie príslušného odborného lekára.

Na predprimárne vzdelávanie sa prijíma dieťa od troch rokov veku, výnimočne možno prijať dieťa od dovŕšenia dvoch rokov veku. **Pre dieťa, ktoré dosiahlo päť rokov veku do 31. augusta 2021 je predprimárne vzdelávanie povinné. Od školského roku 2021/2022 bude môcť dieťa plniť povinné predprimárne vzdelávanie aj formou individuálneho vzdelávania.**

Ak bude v čase prijímania detí do materskej školy pretrvávať mimoriadna situácia, núdzový stav alebo výnimočný stav vyhlásený v súvislosti s ochorením COVID-19, a ak to technické podmienky umožňujú, odporúča sa komunikácia elektronickou formou, prípadne iným spôsobom v závislosti od priestorových možností konkrétnej materskej školy s dôrazom na dodržiavanie nariadených opatrení Úradu verejného zdravia Slovenskej republiky resp. príslušného regionálneho úradu verejného zdravotníctva.

V prípade, ak je zvýšený záujem zákonných zástupcov o prijatie detí do MŠ, riaditeľka MŠ pri prijímaní nesmie uprednostniť deti mladšie pred deťmi, ktoré dovŕšili piaty rok veku a deťmi s OPŠD ⃰ ⃰. Výnimočne možno do MŠ prijať aj dieťa mladšie ako tri roky, ak sú vytvorené vhodné materiálne, personálne a iné podmienky. Prijímanie detí mladších ako tri roky je podmienené uspokojením žiadostí zákonných zástupcov detí vo veku od troch do šiestich rokov.

**Prednostne sa prijímajú:**

• deti, ktoré dovŕšili piaty rok veku,

• deti s odloženou povinnou školskou dochádzkou, pričom rodič predloží riaditeľke materskej školy písomný súhlas príslušného zariadenia výchovného poradenstva a prevencie (CPPPaP), písomný súhlas všeobecného lekára pre deti a dorast a informovaný súhlas rodiča,

**Ďalšie podmienky prijímania detí prerokované pedagogickou radou:**

* v prípade, že počet žiadostí o prijatie dieťaťa do MŠ bude vyšší, ako umožňuje kapacita školy, prednostne bude prijaté :

• dieťa zo sociálne znevýhodneného prostredia (dieťa samoživiteľa),

• dieťa, ktorého súrodenec navštevuje materskú školu,

• dieťa, ktoré bude mať na prihláške uvedený dátum nástupu k 1. septembru

daného roka

Lýdia Bartošová

riaditeľka MŠ

Vysvetlivky:

⃰ CPPPaP – Centrum pedagogicko-psychologického poradenstva a prevencie

⃰ ⃰ OPŠD – Odložená povinná školská dochádzka